Author: marek teplansky
Company: PHARE - CBC

Predkladacia správa

Zahraničná pomoc, ktorú Slovenská republika prijíma (tzv. pasívna zahraničná pomoc) je významným nástrojom v procese transformácie nášho hospodárstva a spoločnosti. Pod pojmom zahraničná pomoc je zahrnuté široké spektrum poradenstva, prenos know-how, nových technológií, študijné pobyty, stáže, vzdelávacie aktivity, finančné granty použiteľné na nákup zariadení a pod. Zahraničná pomoc je poskytovaná  na vládnej a tiež na mimovládnej úrovni, prostredníctvom rôznych mimovládnych organizácií, nadácií a pod. 

Zahraničná pomoc poskytovaná Slovensku má charakter bilaterálny alebo multilaterálny, pričom objem multilaterálnej pomoci výrazne prevyšuje pomoc bilaterálnu. Orientácia zahraničnej pomoci vychádza z priorít stanovených vládou SR a jej najväčší objem smeruje do oblasti životného prostredia, energetiky, finančných služieb, štátnej správy, európskej integrácie, štandardizácie a normalizácie, oblasti infraštruktúry, regionálneho rozvoja a zdravotníctva.

Najväčším donorom multilaterálnej pomoci je EÚ v rámci svojich programov určených pre kandidátske krajiny (PHARE, SAPARD, ISPA) a špecializované agentúry OSN (UNDP, UNIDO). EÚ vyčlenila od roku 2000 pre SR ročne 49 mil. euro v rámci PHARE, 18,289 mil. euro v rámci SAPARD a 35-55 mil. euro v rámci ISPA. 

Rozsah bilaterálnej pomoci, ktorú koordinuje MZV SR, sa v súčasnosti zúžil na niekoľko profilujúcich krajín, ktorými sú Holandsko (programy MATRA a PSO), Švajčiarsko (Švajčiarsky revolvingový fond), Japonsko (JICA), Kórea (KOICA) a Taliansko. Ostatné donorské krajiny využívajú priame väzby na rezorty podľa zamerania pomoci (napr. Dánsko spolupracuje s Ministerstvom pôdohospodárstva SR a Nemecká spolková republika s Ministerstvom hospodárstva SR) alebo špecializované agentúry (napr. USAID, British Know-How Fund) alebo sú ich aktivity minimálne a postupne klesajúce.

Uznesením vlády SR č. 100/93 z 9. februára 1993 bola koordinácia zahraničnej pomoci v plnom rozsahu zverená Ministerstvu zahraničných vecí SR. Do roku 1996 bol preto výkonným národným koordinátorom zahraničnej pomoci Odbor zahraničnej pomoci na Ministerstve zahraničných vecí SR v súčinnosti s Medzirezortnou komisiou pre zahraničnú rozvojovú pomoc a spoluprácu, kde boli zastúpené všetky dotknuté ministerstvá a ústredné orgány štátnej správy.

Uznesením vlády č. 278/96 boli kompetencie v koordinácii programu pomoci EÚ/PHARE prenesené na Úrad vlády SR, pričom koordinácia bilaterálnej a multilaterálnej pomoci bola naďalej realizovaná Ministerstvom zahraničných vecí SR v zmysle  uznesenia vlády č.100/93. Výkonom koordinácie multilaterálnej pomoci z EÚ bol poverený Odbor zahraničnej pomoci Sekcie pre európske záležitosti ÚV SR.